# ג'וזף קנדי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ג'וזף (ג'ו) פטריק קנדי האב (6 בספטמבר 1888 - 18 בנובמבר 1969), איש ציבור אמריקאי. אביה של "שושלת" קנדי, אשר הוציאה מקרבה נשיא, מועמד לנשיאות, וסנטור.

ג'וזף היה בנו של פטריק קנדי, איש ציבור מהעיר בוסטון במדינת מסצ'וסטס בארצות הברית. כאביו הוא הפך לדמות מובילה במפלגה הדמוקרטית בעיר, ולאחר שסיים לימודיו באוניברסיטת הרווארד ב־1912 נישא לרוז פיצג'רלד, בתו של ראש העיר הדמוקרטי של בוסטון.

כאביו, היה ג'וזף איש עסקים, והפך למיליונר. ג'וזף החל לצבור את עושרו בזמן מלחמת העולם הראשונה. הוא עבד במספנה שבה פיקח על בניית צוללות ואניות מערכה. הוא גם פיקח על בניית בתים לעובדי המספנה ומתקנים שישרתו אותם. בשנת 1920 רכש ג'וזף שני אולפני קולנוע, ואף הפיק מספר סרטים בטרם מכר את האולפנים ברווח גדול. לאחר מכן החל להשקיע בבורסה, ולבסוף מונה לנשיא הבורסה. ב"תקופת היובש" בה נאסרה מכירת משקאות חריפים בארצות הברית, היה ג'וזף בעל הרשיון הבלעדי לייבוא אלכוהול ממספר מפיצים באנגליה "לצרכים רפואיים". כאשר הסתיימה תקופת היובש בשנת 1933, מכר את הסחורה שהצטברה במחסניו ברווח ניכר. הוא השקיע כספים אלו בנדל"ן.

לראשונה נחשף ג'וזף לפוליטיקה הלאומית באמצעות פרנקלין דלאנו רוזוולט, אשר ג'וזף היה פעיל מאוד בבחירתו לנשיאות. רוזוולט גמל לו במינויו לנשיא הבורסה. לאחר מכן, לבקשת רוזוולט, התמנה ג'וזף לשגריר בבריטניה. קנדי היה מאמין גדול ב"פייסנות", ובשנת 1940 פרש מתפקידו עקב נחישותו של רוזוולט להצטרף למלחמת העולם השניה.

ג'וזף היה בעל שאיפות להשפעה פוליטית באמצעות בניו, וטיפח את בנו, ג'וזף קנדי הבן, כמועמד לנשיאות. ג'וזף קנדי הבן נהרג בקרב במלחמת העולם השניה, ותשומת ליבו של האב הופנתה אל השני שבבניו ג'ון פ. קנדי. באמצעות קשריו וההון שצבר (ובאמצעות אישיותו של ג'ון קנדי) הצליח ג'וזף קנדי להביא את בנו עד לבית הלבן, והוא זכה בבחירות לנשיאות, ומונה לתפקיד בשנת 1960.

רציחתו של ג'ון פ. קנדי בשנת 1963 ניפצה את תקוותיו של ג'וזף, והוא היסס אם לתמוך בבנו רוברט פ. קנדי כאשר העלה את מועמדותו לנשיאות בשנת 1968 מחשש שיאבד עוד ילד. חשש זה התממש כאשר רוברט נרצח על ידי סירחאן סירחאן, בשנת 1968, בעת המירוץ לנשיאות.

ג'וזף פ. קנדי האב מת שנה לאחר מכן ב־18 בנובמבר, 1969.

מקור: http://he.wikipedia.org../../../%D7%92/27/%D7%95/%D7%92%27%D7%95%D7%96%D7%A3_%D7%A7%D7%A0%D7%93%D7%99.html

קטגוריות: אנשי עסקים אמריקאים | דיפלומטים אמריקאים | משפחת קנדי

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Dansk
- Deutsch
- Español
- Suomi
- Français
- Italiano
- 日本語
- Nederlands
- Svenska